

ПОЗИВ ЗА НОВЕ ОДБОРНИКЕ ГРАДОВА И ОПШТИНА НА Е-ОБУКУ

***„СИСТЕМ ЛОКАЛНЕ САМОУПРАВЕ И ПРИМЕНА НАЧЕЛА ДОБРОГ УПРАВЉАЊА“***

*Обука на даљину намењена одборницима који су по први пут изабрани на локалним изборима, како би им се приближиле основне информације од важности за њихово деловање у локалним самоуправама*

**Шта је *е-обука*?**

* Стална конференција градова и општина – Савез градова и општина Србије (СКГО) развила је платформу за једноставно и доступно електронско учење уз подршку и коришћење интернета и рачунара, у смислу „било када, на било ком месту, уз било који ритам учења”, омогућавајући потпуно прилагођавање кориснику и лак приступ садржају и материјалима у флексибилним оквирима.
* Пријавом на е-oбуку, учесници добијају инфо-материјал и на свом рачунару и у времену када њима одговара, могу да га обраде.
* Учесницима је потребан: рачунар, приступ интернету и елементарно познавање рада на рачунару.
* За сва евентуална техничка питања у вези са учествовањем и коришћењем ове електронске платформе, администраторски тим СКГО је учесницима на располагању током целе обуке. (Подршка СКГО тима је од стране учесника претходних обука оцењена са највишим оценама.)

**О чему се ради?**

* На е-oбуци се у лекцијама разрађују теме по кључним областима од важности за управљање јединицама локалне самоуправе:
	+ децентрализација и појам локална самоуправа,
	+ систем локалне самоуправе у Србији,
	+ етика јавне службе,
	+ концепт доброг управљања и родна равноправност,
	+ органи локалне самоуправе у Србији ,
	+ скупштина општине (надлежност, радна тела, функционери, стручне службе, грађани и медији)
	+ организација и послови локалне управе,
	+ јавне службе које оснива скупштина општине,
	+ значајне области у делокругу локалне самоуправе – први и други део
	+ финансирање локалне самоуправе,
	+ учешће грађана у управљању локалним јавним пословима,
	+ односи локале самоуправе са другим органима власти,
	+ савети за безбедност и управљање ванредним ситуацијама.
* Главни извори који су коришћени у креирању инфо-материјала су релевантни прописи, коментари закона и подзаконских аката, као и друга стручна литература.

**Колико траје и како изгледа учешће на овој обуци?**

* е-обука почиње у среду, 14. октобра и траје укупно седам недеља – до петка, 4. децембра 2020. године.
* Свака лекција има око 15 страна прилагођеног инфо-материјала за који је потребно издвојити један сат, као и кратак тест од око 10 питања са понуђеним одговорима који се налазе у самом инфо-материјалу.
* Сваке недеље се обрађују по две нове лекције које остају отворене и доступне, као и све претходне лекције, до краја е-обуке.
* Учесницима је уз сваку лекцију доступна база релевантних прописа и додатне литературе.

**Које су користи учествовања на оваквој обуци?**

* Циљ ове електронске обуке је да обезбеди кључна знања и информације за одборнике у локалним скупштинама, како би тај посао могли да обављају што квалитетније, а у складу са прописима Републике Србије.
* После сваке лекције на евентуална питања учесника ће одговарати најпозванији стручњаци који су и приредили инфо-материјал за е-обуку.
* Учесници е-обуке ће добити сертификат након успешно урађених електронских тестова, тј. урађених преко 60% тачних одговора.

**Коме је намењено и како постати учесник?**

* Ова е-обука је намењена одборницима скупштина општина, градова и градских општина који су по први пут изабрани на последњим локалним изборима, како би им се приближиле основне информације од важности за њихово деловање у локалним самоуправама.
* Ова е-обука **за представнике градова и општина неће се наплаћивати**, иако су за њено креирање и одржавање била неопходна значајна средства која је обезбедила Мисија ОЕБС-а у Србији.
* У циљу што равноправније доступности и ефикасније реализације е-обуке, приступ је омогућен свим заинтересованим одборницима из сваког града, општине и градске општине, а који су први пут изабрани на протеклим локалним изборима.
* На пратећем пријавном формулару са потписом председника скупштине се шаљу у СКГО неопходни подаци: име и презиме новог одборника, пол, одборничка група и политичка странка, мобилни телефон и функционална и-мејл адреса.
* СКГО систем администратор е-обуке мејлом јавља учесницима све додатне информације у вези са пријавом на е-платформу СКГО, преко које се похађа обука.
* Учесници из сваког града/општине/градске општине би требало да *присуствују иницијалном вебинару добродошлице* који ће се одржати са представницима: Министарства државне управе и локалне самоуправе, ОЕБС-а, СКГО-а и релевантним експертима **посредством „ZOOM“ платформе.**

*За све додатне информације можете се обратити Ружици Аранђеловић Илић, менаџерки пројекта, на мејл:* *ruzica.arandjelovic.ilic@skgo.org* *или позивом на број:*

*064/870-33-03.*

*Ова активност се реализује у оквиру Пројекта*

*„Јачање капацитета новоизабраних одборника кроз е-учење“*

*који финансијски подржава*

***Организација за европску безбедност и сарадњу - ОЕБС***